Ալիսան սահմանագծին

**«Ալիսան սահմանագծին»** , գիտական ֆանտաստիկայի և թրիլլերի ժանրերով ճապոնական սերիալ՝ հիմնված Խարո Ասոյի համանուն մանգայի վրա։ Սերիալի ռեժիսորն է Սինսուկե Սատոն, ով Յոսիկի Վատաբեի և Յասուկո Կուրամիցուի հետ դարձավ սցենարիստներից մեկը։

Գլխավոր դերերում են Կենտո Յամաձակին և Տաո Ցուտիան, որոնք հայտնվում են ամայացած Տոկիոյում, որտեղ նրանք ստիպված են մասնակցել վտանգավոր խաղերում, որի տեսակը և բարդությունը որոշվում են խաղաքարտերով։ Առաջին խաղում գոյատևելուց հետո մասնակիցները ստանում են «վիզաներ», որոնք երկարացվում են այնքան երկար, որքան նրանք մրցում են, վիզայի ժամկետի ավարտից հետո խաղացողներին մահապատժի են ենթարկում կարմիր լազերային ճառագայթների միջոցով։

Սերիալը հայտարարվել է 2019 թվականի հուլիսին։ Նկարահանումները սկսվել են օգոստոսին և ավարտվել նույն տարվա դեկտեմբերին։ Հիմնականում դրանք տեղի են ունեցել Տոկիոյի Սիբույա կոչվող փողոցում, իսկ «կանաչ էկրաններով» ստուդիայում վերստեղծվել է հանրաճանաչ հետիոտնային անցման և Սիբույա կայարանի կրկնօրինակը, որի մոտ տեղի է ունենում սերիալի իրադարձությունների հիմնական մասը։ Միջազգային համագործակցության շրջանակներում ճապոնական Digital Frontier ընկերությունն աշխատել է Սինգապուրի, ԱՄՆ-ի և Հնդկաստանի թիմերի հետ վիզուալ էֆեկտների ստեղծման վրա, իսկ սերիալի երաժշտությունը գրել է Յուտակա Յամադան, ով պարբերաբար համագործակցում է Սատոյի հետ։

«Ալիսան Սահմանագծին» սերիալի պրեմիերան կայացել է 2020 թվականի դեկտեմբերի 10-ին Netflix-ում։ Սերիալը դրական արձագանքեր է ստացել դիտողների և քննադատների կողմից տեսողական դիզայնի, տեսախցիկի աշխատանքի, մոնտաժի և բռնության տեսարանների պատկերնորի համար։ Մի քանիսը սերիալը համեմատում էին «Թագավորական մարտ» (2000 թվական) և «Խորանարդ» (1997 թվական) ֆիլմերի հետ։ Ֆիլմի առաջին եթերաշրջանը դուրս գալուց երկու շաբաթ հետո Netflix-ը սերիալը երկարացրեց մինչև երկրորդ եթերաշրջան, որի պրեմիերան կայացավ 2022 թվականի դեկտեմբերի 22-ին։ 2023 թվականի սեպտեմբերի 27-ին Netflix-ը պաշտոնապես երկարացրեց սերիալը մինչև երրորդ սեզոնը։

## Դերասաններ և կերպարներ
### Գլխավոր դերերում

* Կենտո Յամաձակի - Ռյոհեյ Արիսու / **Ալիսա**, խաղացող, որը լեզու չի գտնում իր հոր և եղբոր հետ։ Իր ընկերների մահից հետո միանում է Ուսագիին, իսկ հետո ռոմանտիկ զգացմունքներ է ունենում նրա նկատմամբ։
* Տաո Ցուչիյա- Յուզուհա Ուսագի / **Սպիտակ Նապաստակ**, ալպինիստուհի, իր հոր մահից հետո հայտնվել էր դատարկ Տոկիոյում։ Ուսագին միանում է Արիսույին նրա ընկերների մահից հետո, իսկ հետո ռոմանտիկ զգացմունքներ է ունենում նրա նկատմամբ։
* Նիջիրո Մուրակամի - Շունտարո Չիշիյա / **Չեշիրյան Կատու**, լուռ և խորամանկ խաղացող, որը օգնում է հաղթել Արիսույն ու Ուսագիին «Բիծ» խաղում։ Իր ընկերուհու Քուինոյի հետ գողանում է Գլխարկագործի խաղաքարտերը։ Մինչ սահմանագծում հայտնվելը բժշկականի ուսանող է եղել։
* Այակա Միյոշի - Անն Ռիզունա / **Սպիտակ Թագուհի**, «Լողափի» մասնակից, որը փորձում է հաղթել դժվար խաղերում ռացիոնալ մտածողության օգնությամբ, իսկ հետո դառնում է կարևոր դաշնակից և ընկեր Արիսույի և նրա խմբի համար։ Մինչ սահմանագծում հայտնվելը աշխատել է ոստիկանությունում որպես քրեագետ։
* Դորի Սակուրադա - Սուգուրու Նիրագի / **Ցուպ-Ցուպ Թռչուն**, երիտասարդ, բայց վտանգավոր զինյալ «Լողափ» խմբի անդամ։ Նիրագին նկարագրվում է «ագրեսիվ իր անցյալի պատճառով»։ Մինչ սահմանագծում հայտնվելը նրան հաճախ ահաբեկում էին ավագ դպրոցից այլ աշակերտներ։
* Այա Ասահինա - Հիկարի Կուինա / **Թրթուր**, Տիսիի մտերիմ ընկերուհին է, ում նա օգնում է գողանալ Գլխարկագործի խաղաքարտերը։ Նախկին վաճառողուհի հագուստի խանութում, տրանսգենդեր, որից հրաժարվել էր հայրը (երկորդ սեզոնի վերջում համակերպվում է նրա հետ)։

### Աջակցող դերասանական կազմ
* Յուկի Մորինագա - Չոտա Սեգավա / **Հյուսն**, ՏՏ-մասնագետ, Արիսույի և Կարուբեի ընկերը։ Չոտան ոտքի ուժեղ այրվածք է ստանում՝ մասնակցելով «Կենդանի կամ մահացած» կոչվող խաղին, և արդյունքում բեռ է դառնում իր ընկերների համար։ Երկրորդ եթերաշրջանում նա բազմիցս հայտնվում է հուշերում, իսկ վերջին դրվագում նա և Կարուբեն կոչ են անում Արիսուին վայելել կյանքը և ապրել այն լիարժեք։
* Կեյտա Մատիդա - Դայկիչի Կարուբե / **Ծովացուլ**, բարմեն, Արիսուի և Չոտայի ընկերը։ Սահմանագծում հայտնվելուց առաջ Կարուբեն պատրաստվում էր ամուսնության առաջարկություն անել մի կնոջ, որի հետ աշխատում էր բարում, և որը պարզվեց իր ղեկավարի սիրուհին է։ Երկրորդ եթերաշրջանում նա բազմիցս հայտնվում է հուշերում, իսկ վերջին դրվագում նա և Չոտան կոչ են անում Արիսուին վայելել կյանքը և ապրել այն լիարժեք։
* Սե Աոյագի - Ագունի Մորիձոնո, գրոհայինների խմբի ղեկավարը, ով տնօրինում է «Լողափի» բոլոր զենքերին, և Գլխարկագործի լավագույն ընկերն է։ Լողափից հեռանալուց հետո նա դառնում է Արիսուի կարևոր դաշնակիցը ֆեյսկարտային խաղերի ավարտին։
* Նոբուակի Կանեկո - Տակերու Դամմա / **Գլխարկագործ**, «Լողափ» հյուրանոցի առաջնորդն ու հիմնադիրը, որտեղ ապրում են տասնյակ խաղացողներ։ Դրա հիմնական նպատակն է հավաքել բոլոր խաղաքարտերը, որոնք տրվում են մասնակիցներին խաղերում հաղթելուց հետո, որպեսզի վերադառնան իրենց նախկին աշխարհը։
* Ռիիսա Նակա - Միրա Կանո / **Սրտի Տիկին**, Գլխարկագործի մտերիմ մարդկանցից և «Լողափի» ղեկավարներից մեկը, որը հետագայում պարզվում է, որ խաղի վարպետ է։ 2-րդ եթերաշրջանում բացահայտում է, որ նա Սրտերի Թագուհին է և Արիսույի ու Ուսագիի վերջին թշնամին։
* Յուտարո Վատանաբե - Կոդաի Տատտա, երիտասարդը, ում փրկում է Արիսուն «Նպատակ» խաղի ժամանակ, հետագայում դառնում է «Լողափի» մասնակից։ 2-րդ եթերաշրջանում նա միանում է Արիսուի խմբին։ Սահմանագիծ ժամանելուց առաջ նրա սխալի պատճառով գործընկերը կորցրել է ձեռքը։
* Կինա Յաձակի - Մոմոկա Ինուե, «Լողափի» մասնակից և Ասահիի լավագույն ընկերուհին։ Մոմոկան ինքնասպանություն է գործում առաջին եթերաշրջանի վերջում՝ այլևս չցանկանալով լինել «դիլեր»։
* Ցույոշի Աբե - Քեյչի Կուզուրյու / **Ագուռի** **Թագավոր**, «Լողափի» ղեկավարներից մեկը (համար 2)։
* Յուհեյ Օտիդա - Տակումա, տուժած խաղացողը «Հեռավորություն» խաղում։ Հիշողություններում պարզվել է, որ նա օգնել է Կուզուրյուին խաղում։

### 1-ին եթերաշրջան
* Սյունտարո Յանագի - Տակատորա Սամուրա / **Լաստ Շեֆ**, «Լողափի» տարօրինակ և վտանգավոր անդամը։ Շեֆի դեմքն ու մարմինը պատված են դաջվածքներով, և նա անընդհատ իր հետ կատանա է կրում։
* Այամե Միսակի - Սաորի Սիբուկի, «Սայֆեր բանկի» աշխատակից։ Առաջին մարդը, որին Արիսուն և իր ընկերները հանդիպում են այլընտրանքային Տոկիոյում։ Սիբուկին օգնում է խմբին անցնել առաջին «Կենդանի կամ մեռած» խաղը։
* Միզուկի Յոշիդա - Ասահի Կուջո, «Լողափի» մասնակից և Մոմոկիի լավագույն ընկերուհին։ Նրան սպանում են խաղային-վարպետները այն բանից հետո, երբ նա իրեն հայտարարում է որպես «դիլեր», որն օգնում է խաղեր վարել։

### 2-րդ եթերաշրջան
* Տոմոխիսա Յամաշիտա - Գինձի Կյումա / **Խաչի Թագավոր**, խմբի ֆրոնտմեն, որին Արիսուի խումբը մարտահրավեր է նետում «Օսմոզ» խաղում։
* Ռեհեյ Սիմա - Սոգո Սիտարա, Կյումայի խմբի նախկին անդամը և նրա թիմակիցը «Օսմոզ» խաղում։
* Ալիս Ուրահամա - Ուտա Կիսարագի, Կյումայի խմբի նախկին անդամը և նրա թիմակիցը «Օսմոզ» խաղում։
* Էյսին - Տակումի Մակի, Կյումայի խմբի նախկին անդամը և նրա թիմակիցը «Օսմոզ» խաղում։
* Էյտա Օկունո - Գոքենա Կանզակի, Կյումայի խմբի նախկին անդամը և նրա թիմակիցը «Օսմոզ» խաղում։
* Հայատո Իսոմուրա - Սունատո Բանդա, սերիական մարդասպան, ով Տիսիայի հետ մասնակցում է «Խաչի Վալետ» խաղում և որոշում է մնալ սահմանագծում 2-րդ եթերաշրջանի վերջում։
* Կացույա Մայգումա - Օկի Յաբա, խաբեբա, ով Չիշիայի հետ մասնակցում է «Խաչի Վալետ» խաղում և որոշում է մնալ սահմանագծում 2-րդ եթերաշրջանի վերջում։
* Կայ Ինովակի - Էնդզի Մացուշիտա, խորամանկ երիտասարդ, ով մասնակցում է որպես Խաչի Վալետ Չիշիայի հետ բանտային խաղում։
* Հոնամի Սատո -  Կոտոկո Սիգա, կին, ով Չիշիայի հետ մասնակցում է «Խաչի Վալետ» խաղում։
* Յուզուկի Ակիյամա - Մեյսա Տոկուի, կին, ով Չիշիայի հետ մասնակցում է «Խաչի Վալետ» խաղում։
* Յուրի Ցունեմացու - Ականե Հեյա / **Մարտի Նապաստակ**, ավագ դպրոցի աշակերտուհի, ով աշխատում է Ագունիի հետ այն բանից հետո, երբ կորցրել է ոտքը «Յոթ Պիկ» խաղում, իսկ ավելի ուշ զգացմունքներ է ունենում նրա հանդեպ։
* Այումի Տանիդա - Իսաո Սիրաբի, վարձկան և գլխավոր հակառակորդը «Պիկ Արքա» խաղում, որտեղ նա տեղում կրակում է խաղացողներին։
* Չիհիրո Յամամոտո - Րիսա, մարզված կին, Պիկ Թագուհի և «Մատ» խաղի հիմնական հակառակորդը։
* Այնա Յամադա - Ուրումի Ակամակի, խորամանկ կին, ով Չիշիայի հետ մասնակցում է «Սրտի Վալետ» խաղում։
* Ջուն Հաշիմոտո - Բենզո Յասիգե, մարդ, ով մասնակցում է Չիշիայի հետ «Ագուռի Արքա» խաղում։
* Աիմի Սացուկավա - Հինակո Դայմոն, կին, ով մասնակցում է Չիշիայի հետ «Ագուռի Արքա» խաղում։
* Վակատո Կանեմացու - Տակասի Ասումա, մարդ, ով մասնակցում է Չիշիայի հետ «Ագուռի Արքա» խաղում։
* Միու Յագյու - Նոզոմի, կին, ով ընկերանում է Ուսագիի և երեխա Կոտայի հետ։

## Եթերաշրջանների ցուցակ

## Դրվագներ
### 1-ին եթերաշրջան (2020 թվական)

### 2-րդ եթերաշրջան (2022 թվական)

## Արտադրություն
### Մշակում
2019 թվականի հուլիսի 16-ին Netflix ծառայությունը հայտարարեց սերիալը նկարահանելու մտադրության մասին, որը կդառնա «Ալիսան սահմանագծին» մանգայի ադապտացիան։ Հայտնի է դարձավ, որ Յոշիկի Վատաբեն, Յասուկո Կուրամիցուն և Շինսուկե Սատոն հանդես կգան որպես սցենարիստներ, իսկ ռեժիսոր Սատոն սերիալը կնկարահանի «մեկ շատ, շատ երկար ֆիլմի» տեսքով։ Մեկուկես ամիս անց՝ 2019 թվականի օգոստոսի 4-ին, Կենտո Յամաձակին և Տաո Ցուտիան հրավիրվեցին սերիալի գլխավոր հերոսների՝ Ռեհեյ Արիսուի և Յուձուհի Ուսագիի դերերին համապատասխանաբար։

### Երաժշտություն
Սերիալի երաժշտությունն ամբողջությամբ գրել է Յուտակա Յամադան, ով նախկինում աշխատել է Սատոյի հետ «Բլիչ» (2018 թվական) և «Թագավորություն» (2019 թվական) ֆիլմերի վրա։ Պրոդյուսերն է Կոհեյ Տիդան, երաժշտությունը կատարել է Պրահայի ֆիլհարմոնիկ նվագախումբը։ Յան Էրիկ Նիլսոնի «Good Times» երգը բազմիցս հնչել է սերիալի ողջ ընթացքում։

## Մարքեթինգ և թողարկում
2020 թվականի սեպտեմբերի 18-ին Netflix ընկերությունը թողարկել է թիզեր-թրեյլերը, որում ասվում է, որ «Ալիսան սահմանագծին» ֆիլմի պրեմիերան տեղի կունենա 2020 թվականի դեկտեմբերի 10-ին աշխարհի 190 երկրներում։ 2020 թվականի հոկտեմբերի 28-ին թողարկվել է պաշտոնական թրեյլերը և պաստառը, ինչպես նաև հրապարակվել է հիմնական դերասանական կազմի ցուցակը։ «Ալիսան սահմանագծին» առաջին եթերաշրջանն ընդգրկում է բնօրինակ մանգայի 31 գլուխները, իսկ 33 գլուխները մնացել են չօգտագործված։ Պրեմիերայից հետո սերիալը առաջին մի քանի շաբաթների ընթացքում հայտնվեց Netflix պլատֆորմի ամենաշատ դիտված շոուների Թոփ 10-ում գրեթե 40 երկրներում, այդ թվում՝ Մալայզիայում, Հոնկոնգում, Ֆիլիպիններում, Սինգապուրում, Թայվանում, Թաիլանդում և Վիետնամում։ Կանադայում սերիալին հաջողվել է 7-րդ տեղը գրավել լավագույն տասնյակում։ Ընդհանուր առմամբ սերիալը ավելի մեծ պահանջարկ է ունեցել Ասիայի և Եվրոպայի երկրներում, քան Հյուսիսային Ամերիկայի երկրներում։ 2020 թվականի դեկտեմբերի 24-ին առաջին եթերաշրջանի թողարկումից երկու շաբաթ անց Netflix-ը երկարացրեց սերիալի ցուցադրությունը երկրորդ եթերաշրջանի համար, որի պրեմիերան կայացավ 2022 թվականի դեկտեմբերի 22-ին։ 2023 թվականի սեպտեմբերի 27-ին սերիալը երկարաձգվել է երրորդ եթերաշրջանով։

## Քննադատների գնահատում
Rotten Tomatoes կայքում սերիալն ունի 71% վարկանիշ՝ հիմնված քննադատների 7 գրախոսությունների վրա՝ 10-ից 7 միջին միավորով։

## Ծանոթագրություններ

Կատեգորիա:2020 հեռուստասերիալներ
Կատեգորիա:Նեթֆլիքսի բնօրինակ ծրագրեր